Σοφοκλής Σχορτσιανίτης

Επαγγελματικές ομάδες

Γεννήθηκε στο Τίκο του Καμερούν. Ο πατέρας του είναι από την Ελλάδα και η μητέρα του από το Καμερούν. Η πρώτη του ομάδα ήταν ο Ηρακλής Καβάλας, ενώ η επαγγελματική του καριέρα ξεκίνησε τη σεζόν 2000-2001 με τον Ηρακλή, σε μικρή ηλικία,μόλις 15 ετών. 
Το 2003 επιλέχθηκε για το νούμερο 34 του ντραφτ από τους Λος Άντζελες Κλίπερς, χωρίς, όμως, τελικά να μετακομίσει στο πρωτάθλημα του NBA. Αντ'  αυτού ξενιτεύτηκε την περίοδο 2003-2004 στην ιταλική Καντού για ένα χρόνο.
Την επόμενη περίοδο επιστρέφει στην Ελλάδα με τη φανέλα του Άρη, ενώ από τη σεζόν 2005-2006 αποκτήθηκε από τον Ολυμπιακό και έγινε ένας από τους πιο αγαπητούς παίκτες των «ερυθρόλευκων» οπαδών έχοντας μια πολύ καλή χρονιά σε επιδόσεις με μεγάλη βελτίωση αλλά και εξέλιξη στον πληθωρικό πλέον τρόπο παιχνιδιού του.
Την περίοδο 2006-2007 μετά από την εντυπωσιακή του απόδοση στο Μουντομπάσκετ συνέχισε στον Ολυμπιακό δημιουργώντας την προσδοκία ότι θα ήταν πλέον ένας από τους κορυφαίους σέντερ της Ευρώπης, όμως εμφανίστηκε αδιάφορος για την εξέλιξή του και υπέρβαρος με αποτέλεσμα να έχει μια μέτρια σεζόν. Τα χειρότερα δεν άργησαν να έλθουν και πριν από την έναρξη της σεζόν 2007-2008 το ιατρικό επιτελείο του Ολυμπιακού, αφού διαπίστωσε πως εξακολουθούσε να είναι υπέρβαρος (180 κιλά), του ανακοίνωσε πως αν δεν επανέλθει σε μια φυσιολογική φυσική κατάσταση δεν κινδυνεύει μόνο η καριέρα του αλλά και η υγεία του.
Εξαιτίας της άρνησής του να μεταβεί στην Ελβετία σε κλινική αδυνατίσματος  ο Ολυμπιακός αποφάσισε, το Δεκέμβριο του 2007, τη διακοπή συμβολαίου του «Big Sofo». O ίδιος ο παίκτης δήλωσε ότι ουδέποτε αρνήθηκε να πάει στην Ελβετία  για το εν λόγω θέμα υγείας. Τελικά, ύστερα από ώριμη σκέψη του ίδιου, σε συμφωνία με τους παράγοντες της ομάδας, για το καλό του και ύστερα το καλό της ομάδας, αποφάσισε να μεταβεί στο ανωτέρω κέντρο στις αρχές Ιανουαρίου του 2008.
O καλαθοσφαιριστής δέχτηκε τελικά να αναχωρήσει για την Ελβετία και  και το συμβόλαιό του διακόπηκε. Επέστρεψε τελικά στο ρόστερ του Ολυμπιακού και αγωνίστηκε για πρώτη φορά μετά από αρκετούς μήνες απουσίας στον τελευταίο αγώνα της κανονικής σεζόν του πρωταθλήματος 2007-2008. Έδωσε κανονικά το παρόν και στα playoff, όπου η παρουσία του βοήθησε σημαντικά τον Ολυμπιακό στην πορεία του μέχρι και τους τελικούς.
Το 2010 υπογράφει συμβόλαιο συνεργασίας με την Μακάμπι Τελ Αβίβ, με την οποία έφτασε μέχρι τον τελικό της Ευρωλίγκα το 2011, όπου και έχασε από τον Παναθηναϊκό. Αυτή την χρονιά αναδείχτηκε και ο καλύτερος σέντερ της διοργάνωσης αφού βρέθηκε στην καλύτερη πεντάδα της διοργάνωσης. Με τους ισραηλινούς κατέκτησε δυο συνεχόμενα νταμπλ το 2011 και 2012.
Το καλοκαίρι του 2012 επέστρεψε στην Ελλάδα για χάρη του Παναθηναϊκού με τον οποίο κατέκτησε το νταμπλ. Το καλοκαίρι του 2013 ο Παναθηναϊκός δεν ανανέωσε το συμβόλαιό του λόγω της μικρής (σε λεπτά) προσφοράς του. Έτσι επέστρεψε στην παλιά του ομάδα, την Μακάμπι Τελ Αβίβ, με την οποία αναδείχτηκε πρωταθλητής Ευρώπης για πρώτη φορά, το 2014.
Το καλοκαίρι του 2015 υπέγραψε στον Ερυθρό Αστέρα Βελιγραδίου. Μετά το σύντομο πέρασμά του από την ομάδα του Βελιγραδίου επέστρεψε το Νοέμβρη του 2015 στο ελληνικό πρωτάθλημα με χρώματα του ΠΑΟΚ. Το Δεκέμβριο του 2016 μετά από έξι μήνες χωρίς ομάδα υπέγραψε συμβόλαιο συνεργασίας με τον Απολλώνα Πάτρας. Λίγο καιρό μετά την υπογραφή του συμβολαίου του με τον Απόλλωνα, ο Σοφοκλής τραυματίστηκε και έτσι λύθηκε η συνεργασία του με την ομάδα της Πάτρας. 
Την 1η Νοεμβρίου 2017 ανακοινώθηκε από τα Τρίκαλα. Στις 6 Ιανουαρίου 2018, πραγματοποίησε το ντεμπούτο του με την φανέλα των Τρικάλων απέναντι στο Ρέθυμνο και μάλιστα ήταν το πρώτο του παιχνίδι μετά από 623 μέρες. Σε αυτό το παιχνίδι είχε 6 πόντους και 1 ριμπάουντ σε 9:20 λεπτά συμμετοχής. 
Τον Ιούλιο του 2019, συμφώνησε με τον Ιωνικό Νίκαιας.

Εθνική ομάδα

Αγωνίστηκε με την εθνική ομάδα των εφήβων στο Ευρωμπάσκετ του 2002 και το Μουντομπάσκετ του 2003 όπου κατακτήθηκαν δύο χάλκινα μετάλλια. Έγινε ο πρώτος παίκτης με μερικώς αφρικανική καταγωγή που συμμετείχε σε επίσημους αγώνες της Εθνικής Ομάδας Μπάσκετ της Ελλάδας, στα προκριματικά  του Ευρωμπάσκετ 2006 όπου η Εθνική Ελλάδος κατέκτησε το αργυρό μετάλλιο. Ήταν ένας από τους πρωταγωνιστές της ομάδας, και η εκρηκτική απόδοσή του εναντίον της Εθνικής των ΗΠΑ ήταν αποφασιστικής σημασίας για την Ελληνική επιτυχία στον ημιτελικό. Το 2008 κατέκτησε την πέμπτη στην Ολυμπιάδα στο  Πεκίνο, με ολιγόλεπτη συμμετοχη  στη διοργανώση. Το 2009, με εξαιρετικές εμφανίσεις, κατέκτησε το χάλκινο μετάλλιο στο Ευρωμπάσκετ του 2009 στην Πολωνία. Με το εθνόσημο ο Σχορτσιανίτης αγωνίστηκε σε 54 παιχνίδια σκοράροντας 439 πόντους (μ.ο: 8.13)